**ELŐTERJESZTÉS**

**Szombathely Megyei Jogú Város Közgyűlésének 2022. április 28-i ülésére**

**Javaslat közterület elnevezésére**

A Tisztelt Közgyűlés 2022. január 27-i ülésén 6/2022. (I.27.) Kgy. számú határozatában kinyilvánította, hogy Göncz Árpád volt köztársasági elnökről közterületet kíván elnevezni. Ennek kapcsán felvettem a kapcsolatot az emlékét ápoló Göncz Árpád Alapítvánnyal, amely 2022. február 16. napján kelt levelében elvi hozzájárulását adta a kezdeményezéshez. Ezt követően megvizsgáltuk azokat a közterületeket, ahol lehetséges azok elnevezése, illetve átnevezése, azt szem előtt tartva, hogy az elhelyezkedés egyrészt méltó legyen köztársasági elnök úr emlékéhez, másrészt minél kevesebb ott lakcímmel rendelkező állampolgárt, illetve ott székhellyel rendelkező jogi személyt érintsen.

A városközponthoz közel, a Rákóczi Ferenc utca elején, a Schrammel Gyűjtemény és az Iseum Savariense előtti területen található egy jelenleg elnevezéssel nem rendelkező közterület, a 6349/3 hrsz-ú járda megnevezésű ingatlan. A tér – központi elhelyezkedését tekintve – méltó emléket állítana az ország rendszerváltást követő első köztársasági elnökének, ráadásul az elnevezés semmilyen címet nem érintene. A szóban forgó ingatlan elhelyezkedését az előterjesztéshez mellékletként csatolt térképmásolat szemlélteti.

Fentiek alapján a Közgyűlés 2022. február 24-i ülésén 49/2022. (II.24.) Kgy. számú határozatával elvi döntést hozott arról, hogy a szükséges egyeztetések lefolytatását követően, az országgyűlési választás kitűzésétől a szavazás napjáig tartó közterület átnevezési tilalom megszűnését követően a 6349/3 hrsz-ú ingatlant Göncz Árpád térnek kívánja elnevezni.

A döntésről ismételten értesítettem a Göncz Árpád Alapítványt. A kuratórium elnöke 2022. március 23. napján kelt levelében arról tájékoztatott, hogy Göncz Árpád örökösei, valamint az Alapítvány nevében támogatásukat adják, hogy a fenti közterület kerüljön elnevezésre Göncz Árpádról.

Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a közterületek elnevezése a képviselő-testület kizárólagos hatáskörébe tartozik.

Fentiek alapján javaslatot teszek arra, hogy a Tisztelt Közgyűlés a 6349/3 hrsz-ú ingatlant Göncz Árpád térnek nevezze el.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. április „ ”**

**(: Dr. Nemény András :)**

**HATÁROZATI JAVASLAT**

**…/2022. (IV.28.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a Szombathely, 6349/3 hrsz-ú ingatlant Göncz Árpád térnek nevezi el.
2. A Közgyűlés felkéri a polgármestert és a jegyzőt, hogy a közterület elnevezésével kapcsolatos adatszolgáltatási kötelezettség teljesítése iránt intézkedjen, a nyilvántartásokon szükséges átvezetésekről gondoskodjon.
3. A Közgyűlés felkéri a polgármestert, hogy a lakosságot a közterületi elnevezésről az önkormányzati hetilap és a városi televízió útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Kovács Előd, a Polgármesteri Kabinet vezetője)

**Határidő:** azonnal